
Erosio dentium. Rizikóbecslés klinikai index, nyálparaméterek és kérdőív segítségével.

Bevezetés: Az európai Fogászati Népegészségügyi Egyesület szakértői csoportja a fogerózió előfordulásának és kiváltó okainak vizsgálatára alkotta meg az Erosive Wear Assessment of Risk –EWAR módszert. Vizsgálati eredményeit egy tanulmány összegzi1.
Célkitűzés: Az eróziós fogkopások előfordulási gyakoriságának vizsgálata magyarországi 20-30 éves populációban. Az EWAR-ban megjelenő hajlamosító tényezők összevetése a közzétett eredményekkel.
Módszer: Az EWAR vizsgálati módszerrel 31 önkéntes bevonásával végeztünk vizsgálatot. A résztvevők a potenciálisan erozív élelmiszerekre, étkezési szokásokra vonatkozó kérdőívet töltöttek ki, és meghatároztuk a nyugalmi és stimulált nyálszekréciót. A klinikai vizsgálat során a BEWE indexet használtuk. Ebben a rendszerben a 0-2 össz BEWE érték nem jelent eróziós kockázatot, ez lett a rizikómentes csoport (BEWE no risk: BEWEnr). A kapott eredmények statisztikai elemzéséhez- khi négyzet próbát végeztünk.
Eredmények: A résztvevők 33%-a (10 fő) volt nő, 67%-a (21 fő) férfi. Az átlagéletkor 24+-1,77 év. Az átlag BEWE SUM 2,19+-2,52. Energiaitalt rendszeresen fogyasztók 62%-ánál, az energiaitalt nem, vagy csak ritkán fogyasztók 92%-ánál találtunk BEWEnr-t. A legalább heti egyszer refluxos epizódról beszámolók között 25%, míg a refluxot nem tapasztalók 82%-nál fordult elő BEWEnr. Az alacsony stimulált (< 1 ml/perc) nyálelválasztású személyek, 61,2%-ának, a normál stimulált nyálelválasztású személyek 92,3%-nál volt jelen BEWEnr. Ezek az összefüggések statisztikailag szignifikánsak voltak (p<0,05). A többi vizsgált változó, úgy mint gyümölcslé, üdítő italok, gyümölcsök, alkoholos italok fogyasztása, az erózív italok fogyasztásának módja, jeges érzés a szájban, valamint a nyugalmi nyálszekréció nem mutatott szignifikáns összefüggést a BEWE-vel.
Megbeszélés: A vizsgált potenciális rizikófaktorok közül az energiaital, a refluxos tünetek és a csökkent stimulált nyálszekréció értékek esetében szignifikánsan magasabb BEWE értéket találtunk, ami többnyire egyezik az eredeti közleményben talált eredményekkel.



